ยาสูบรอกฎหมายเปิดช่องรุกตลาดนอก
โรงงานยาสูบรอกฎหมายแปลงสภาพเป็นนิติบุคคล ก่อนรุกตลาดต่างประเทศ ทั้งผลิตและร่วมทุน
6 ก.พ. 2560

โรงงานยาสูบรอกฎหมายแปลงสภาพเป็นนิติบุคคล ก่อนรุกตลาดต่างประเทศ ทั้งผลิตและร่วมทุน
น.ส.ดาวน้อย สุทธินิภาพันธ์ ผู้อำนวยการยาสูบ โรงงานยาสูบ เปิดเผยว่า ร่าง พ.ร.บ.การยาสูบแห่งประเทศไทย อยู่ระหว่างการพิจารณาของคณะกรรมการกฤษฎีกา มีสาระสำคัญกำหนดให้โรงงานยาสูบ ที่ปัจจุบันเป็นรัฐวิสาหกิจ มีสถานะเป็นนิติบุคคล ในชื่อการยาสูบแห่งประเทศไทย (ยสท.) ซึ่งจะทำให้โรงงานยาสูบมีความคล่องตัวในการทำธุรกิจมากขึ้น เช่น รับจ้างผลิตและบรรจุภัณฑ์จากต่างประเทศได้
ทั้งนี้ ที่ผ่านมามีบริษัทในหลายประเทศที่ติดต่อโรงงานยาสูบ เพื่อจ้างผลิตและบรรจุภัณฑ์ เช่น เมียนมา จีน สิงคโปร์ แต่ไม่สามารถดำเนินการได้ เนื่องจากติดปัญหาด้านกฎหมาย โดยระหว่างนี้โรงงานยาสูบได้เตรียมการไว้หมดแล้ว เมื่อกฎหมายเปิดช่องก็พร้อมดำเนินการได้ทันที
นอกจากนี้ ยังมีญี่ปุ่นและจีนต้องการร่วมทุนกับโรงงานยาสูบในการผลิตบุหรี่ แต่ต้องมีเงื่อนไขต้องผลิตเพื่อการส่งออกเท่านั้น ไม่ขายในประเทศ และต้องใช้ใบยาของไทยอย่างน้อย 70% และวันที่ 18 ก.พ.นี้ จะเปิดศูนย์กระจายสินค้าที่ สปป.ลาว และอนาคตจะเปิดที่ฟิลิปปินส์ โดยตั้งเป้าจะเปิดอย่างน้อยปีละ 1 ประเทศ
สำหรับผลดำเนินงานปี 2559 โรงงานยาสูบมีกำไร 8,861 ล้านบาท นำส่งรายได้เข้ารัฐ 7,063 ล้านบาท ทำให้เคพีไออยู่ที่ 4.538 สามารถจ่ายโบนัสพนักงาน 7 เดือน สูงสุดตั้งแต่ก่อตั้งมา